Úradný vestník L 107 , 04/05/2000 S. 0026 - 0027



Smernica Komisie 2000/22/ES z 28. apríla 2000 ktorou sa prispôsobuje technickému pokroku smernica Rady 87/402/EHS o ochranných konštrukciách chrániacich pri prevrátení, ktoré sú namontované pred sedadlom vodiča úzkorozchodných kolesových poľnohospodárskych a lesných traktorov (Text s významom pre Európsky hospodársky priestor) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 74/150/EHS zo 4. marca 1974 o aproximácii právnych predpisov členských štátov o ochranných konštrukciách chrániacich pri prevrátení, ktoré sú namontované pred sedadlom vodiča úzkorozchodných kolesových poľnohospodárskych a lesných traktorov [1] v poslednom znení smernice Komisie 2000/2/ES [2], najmä na článok 11, so zreteľom na smernicu Rady 87/402/EHS z 25. júna 1987 o ochranných prvkoch proti prevráteniu umiestnených pred sedadlom vodiča poľnohospodárskych a lesných kolesových traktorov s úzkym rozchodom [3] naposledy zmenenú a doplnenú aktom o pristúpení Rakúska, Fínska a Švédska, a najmä na článok 11, keďže: (1) V záujme zvýšenia bezpečnosti je nutné vyjasniť metódy skúšania ochranných prvkov umiestnených pred sedadlom vodiča poľnohospodárskych a lesných kolesových traktorov s úzkym rozchodom berúc do úvahy široký sortiment zariadení. (2) Metódy skúšania týchto prvkov by mali byť harmonizované s metódami stanovenými v kódexe 6 Organizácie pre hospodársku spoluprácu a rozvoj o úradných skúškach ochranných prvkov poľnohospodárskych traktorov. (3) Smernica 87/402/EHS by mala byť príslušne zmenená a doplnená. (4) Opatrenia stanovené v tejto smernici sú v súlade so stanoviskom Výboru pre prispôsobovanie smerníc technickému pokroku, ktorý bol vytvorený na základe článku 12 smernice 74/150/EHS, PRIJALA TÚTO SMERNICU: Článok 1 Prílohy I až V a VII smernice 87/402/EHS sa týmto menia a dopĺňajú podľa prílohy tejto smernice. Článok 2 1. Od 1. júla 2001 členské štáty nesmú: - odmietnuť, pokiaľ ide o typ traktora, udeliť typové schválenie ES, odmietnuť vydať doklad podľa tretej zarážky článku 10 ods. 1 smernice 74/150/EHS, alebo odmietnuť uznať národné typové schválenie, alebo - zakázať prvé uvedenie traktorov do premávky, ak tie traktory vyhovujú požiadavkám smernice 87/402/EHS v znení tejto smernice. 2. Od 1. januára 2002 členské štáty: - nesmú vydať doklad podľa tretej zarážky článku 10 ods. 1 smernice 74/150/EHS pre typ traktora, ktorý nevyhovuje požiadavkám smernice 87/402/EHS v znení tejto smernice, - môžu odmietnuť udeliť národné typové schválenie pre typ traktora, ktorý nevyhovuje požiadavkám smernice 87/402/EHS v znení tejto smernice. Článok 3 1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 30. júna 2001. Bezodkladne o tom informujú Komisiu. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. 2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice. Článok 4 Táto smernica nadobúda účinnosť dvadsiaty deň po jej uverejnení v Úradnom vestníku Európskych spoločenstiev. Článok 5 Táto smernica je určená členským štátom. V Bruseli 28. apríla 2000 Za Komisiu Erkki Liikanen člen Komisie [1] Ú. v. ES L 84, 28.3.1974, s. 10. [2] Ú. v. ES L 21, 26.1.2000, s. 23. [3] Ú. v. ES L 220, 8.8.1987, s. 1. -------------------------------------------------- PRÍLOHA Prílohy I až V a VII smernice 87/402/EHS sa týmto menia a dopĺňajú takto: 1. V prílohe I sa bod 1 nahradzuje týmto: "1. Zavádzajú sa požiadavky bodu 1 kódexu 6 OECD (rozhodnutie C(87) 53 právoplatné od 24. novembra 1987 v znení posledných zmien z 3. marca 1999) s výnimkou bodu 1.1." 2. Príloha II sa nahradzuje týmto: " PRÍLOHA II TECHNICKÉ POŽIADAVKY Technické požiadavky na schválenie typu komponentov pre ES u ochranných prvkov proti prevráteniu umiestnených pred sedadlom vodiča poľnohospodárskych alebo lesných kolesových traktorov s úzkym rozchodom budú zhodné s technickými požiadavkami stanovenými v bode 3 kódexu 6 OECD (rozhodnutie C(87) 53 právoplatné od 24. novembra 1987 v znení posledných zmien z 3. marca 1999). Tieto technické požiadavky neplatia pre kapitoly bodu 3 týkajúce sa správy o skúške, malých modifikácií a identifikácie. " 3. Prílohy III, IV a V sa rušia. 4. V prílohe VII sa prvá zarážka nahradzuje týmto: "— malé písmeno "e", po ktorom nasleduje rozlišovacie číslo členského štátu, ktorý udelil schválenie typu komponentu, v obdĺžnikovom orámovaní: 1 pre Nemecko, 2 pre Francúzsko, 3 pre Taliansko, 4 pre Holandsko, 5 pre Švédsko, 6 pre Belgicko, 9 pre Španielsko, 11 pre Spojené kráľovstvo, 12 pre Rakúsko, 13 pre Luxembursko, 17 pre Fínsko, 18 pre Dánsko, 21 pre Portugalsko, 23 pre Grécko, 24 pre Írsko." --------------------------------------------------